ธนาคารกสิกรไทยปล่อยกู้หนุนธุรกิจไทยสู่Green Building เป้า 3 พันลบ.ใน 3 ปี
นายกฤษฎา ล่ำซำ รองประธานกรรมการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารในฐานะผู้นำด้านการให้สินเชื่อสนับสนุนธุรกิจสีเขียว จึงได้ลงนามความร่วมมือกับสำนักงานเพื่อการพัฒนาแห่งสาธารณรัฐฝรั่งเศส (Agency of French Development : AFD) ซึ่งเป็นองค์กรที่มียุทธศาสตร์ในการดำเนินงานด้านสิ่งแวดล้อม โดยเฉพาะอย่างยิ่งการใช้พลังงานอย่างมีประสิทธิภาพ ออกบริการสินเชื่ออาคารสีเขียวกสิกรไทย (K-Green Building Program) เพื่อเป็นแหล่งเงินทุนสำหรับผู้ประกอบธุรกิจในการพัฒนาสถานประกอบการให้เป็นอาคารสีเขียว ควบคู่กับการอนุรักษ์พลังงานและรักษาสิ่งแวดล้อม ซึ่งเป็นแนวโน้มการดำเนินธุรกิจที่ทั่วโลกกำลังให้ความสนใจและปฏิบัติกันอย่างเคร่งครัด
27 ก.ค. 2558

นายกฤษฎา ล่ำซำ รองประธานกรรมการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารในฐานะผู้นำด้านการให้สินเชื่อสนับสนุนธุรกิจสีเขียว จึงได้ลงนามความร่วมมือกับสำนักงานเพื่อการพัฒนาแห่งสาธารณรัฐฝรั่งเศส (Agency of French Development : AFD) ซึ่งเป็นองค์กรที่มียุทธศาสตร์ในการดำเนินงานด้านสิ่งแวดล้อม โดยเฉพาะอย่างยิ่งการใช้พลังงานอย่างมีประสิทธิภาพ ออกบริการสินเชื่ออาคารสีเขียวกสิกรไทย (K-Green Building Program) เพื่อเป็นแหล่งเงินทุนสำหรับผู้ประกอบธุรกิจในการพัฒนาสถานประกอบการให้เป็นอาคารสีเขียว ควบคู่กับการอนุรักษ์พลังงานและรักษาสิ่งแวดล้อม ซึ่งเป็นแนวโน้มการดำเนินธุรกิจที่ทั่วโลกกำลังให้ความสนใจและปฏิบัติกันอย่างเคร่งครัด
สินเชื่ออาคารสีเขียวกสิกรไทย จะให้การสนับสนุนสินเชื่อในรูปแบบเงินกู้ระยะยาว วงเงิน 800 ล้านบาท อัตราดอกเบี้ยต่ำไม่เกิน MLR ผ่อนชำระนานถึง 5 ปี ซึ่งผู้ประกอบการสามารถชำระเงินคืนเงินกู้ได้โดยไม่กระทบกระแสเงินหลัก สามารถนำสินเชื่อไปพัฒนาเพื่อเพิ่มประสิทธิภาพการใช้พลังงานในสถานประกอบการให้คุ้มค่าที่สุด ช่วยลดการใช้ทรัพยากรในการดำเนินงานและการผลิต อาทิ การเปลี่ยนหลอดไฟและระบบปรับอากาศที่ประหยัดพลังงาน เปลี่ยนเครื่องจักรที่มีประสิทธิภาพสูงขึ้นโดยใช้พลังงานน้อยลงและเป็นมิตรกับสิ่งแวดล้อมเพื่อให้ธุรกิจเติบโตอย่างยั่งยืนและสามารถแข่งขันได้ในระยะยาว รวมทั้งเพิ่มโอกาสการขยายตลาดไปยังประเทศต่างๆ ที่ตระหนักถึงเรื่องการประหยัดพลังงานและอนุรักษ์สิ่งแวดล้อม
ทั้งนี้ ธนาคารตั้งเป้าปล่อยสินเชื่ออาคารสีเขียวกสิกรไทยประมาณ 3,000 ล้านบาท ภายใน 3 ปี
สำหรับสำนักงานเพื่อการพัฒนาแห่งสาธารณรัฐฝรั่งเศส เป็นองค์กรที่มียุทธศาสตร์ในการดำเนินงานด้านสิ่งแวดล้อม โดยเฉพาะอย่างยิ่งการใช้พลังงานอย่างมีประสิทธิภาพ โดยจะร่วมกับสถาบันการเงินท้องถิ่นในแต่ละประเทศเพื่อสนับสนุนเรื่องการอนุรักษ์พลังงานและสิ่งแวดล้อม ซึ่งในประเทศไทย AFD เลือกธนาคารกสิกรไทย ซึ่งเป็นผู้นำในการสนับสนุนการใช้พลังงานอย่างมีประสิทธิภาพและรักษาสิ่งแวดล้อม เป็นพันธมิตรในความร่วมมือปล่อยสินเชื่อแก่ผู้ประกอบการเพื่อเพิ่มประสิทธิภาพการใช้พลังงานในสถานประกอบการ โดยได้ร่วมสนับสนุนเงินกู้ดอกเบี้ยต่ำเป็นเงิน 20 ล้านยูโร
ที่ผ่านมา ธนาคารได้ดำเนินโครงการเพื่อสนับสนุนธุรกิจสีเขียวอย่างต่อเนื่อง ทั้งการให้สินเชื่อเพื่อการดำเนินธุรกิจเพื่อการลดใช้พลังงานและการให้สินเชื่อแก่ธุรกิจที่เป็นมิตรต่อสิ่งแวดล้อมกว่า 800 ล้านบาท อาทิ โครงการโครงการ K-Energy Saving Guarantee Program (โปรแกรมสินเชื่อรับประกันการประหยัดพลังงานกสิกรไทย), โครงการ Top up loan for Energy Saving (Lighting Solution) (โปรแกรมสินเชื่อประหยัดไฟกสิกรไทย) รวมทั้งร่วมมือให้คำปรึกษาด้านการประหยัดพลังงานอย่างครบวงจรแก่ผู้ประกอบการและให้สินเชื่อสนับสนุนการลงทุนเพื่อพัฒนาระบบการจัดการด้านพลังงานให้เกิดการประหยัดพลังงานสูงสุด ในรูปของสินเชื่อลีสซิ่งเช่าซื้อเครื่องจักรและอุปกรณ์และเงินกู้ระยะยาว โดยมีบริษัทจัดการด้านพลังงาน (ESCO) รับประกันการประหยัดพลังงาน
การเป็นธนาคารผู้นำด้านการให้สินเชื่อสนับสนุนโครงการโรงไฟฟ้าพลังงานทางเลือก เมื่อเร็วๆ นี้ ธนาคารได้ออกบริการสินเชื่อ Solar Roof Top เป็นการทดแทนพลังงาน โดยลูกค้าจะได้ประโยชน์หลายประการ คือ วงเงินสินเชื่อสูงสุด 100% ระยะเวลากู้นานถึง 12 ปี ต้นทุนพลังงานที่ลดลงสามารถนำมาใช้ชำระเงินกู้ ทำให้ไม่กระทบต่อกระแสเงินสดจากการดำเนินงานปกติของกิจการ มีบริษัทจัดการพลังงานมารับประกันผลประหยัด และเป็นหนึ่งในโครงการเพื่อการรับผิดชอบต่อสังคม
 